## La Generalitat amplia el servici de taxi de Castelló amb motiu dels festivals de música de Benicàssim i Orpesa

*** Durant els dies que tinguen lloc els esdeveniments de música, les llicències de l’àmbit d’Orpesa i Castelló podran prestar servici indistintament
* Amb esta mesura, la Conselleria de Medi Ambient, Aigua, Infraestructures i Territori vol garantir el reforç en el transport públic**

La Conselleria de Medi Ambient, Aigua, Infraestructures i Territori ha autoritzat l’ampliació del servici de taxi a Castelló amb motiu dels festivals de música de Benicàssim i Orpesa.

Segons ha publicat el *Diari Oficial de la Comunitat Valenciana* ([DOGV](https://dogv.gva.es/datos/2024/03/27/pdf/2024_2154.pdf)), la Conselleria ha autoritzat a prendre servici en l’àrea de prestació conjunta de Castelló als titulars d’autoritzacions de taxi de l’àmbit funcional d’Orpesa i viceversa, des del 27 de març fins a l’1 d’abril, que se celebra el festival SanSan; del 20 al 24 de juny, durant la celebració de la Mar de Sons a Benicàssim; del 28 de juny a l’1 de juliol, amb motiu del festival Reggaeton Beach Festival a Orpesa; durant la celebració del FIB, del 15 al 21 de juliol, i del 15 al 22 d’agost, amb motiu del Rototom.

Com ha ocorregut en les edicions passades, es preveu que la celebració d’estos festivals de música i de la Setmana Santa congregue una important afluència de públic, així com un augment de la mobilitat a Benicàssim, Orpesa i el seu entorn.

La consellera de Medi Ambient, Aigua, Infraestructures i Territori, Salomé Pradas, ha assegurat que l’objectiu “és garantir una oferta de servici de taxi adequada a l’increment de la demanda d’este servici de transport públic durant la Setmana Santa i els dies de celebració d’estos espectacles musicals”.

Fecha: 27/03/2024